ՀԻՄՆԱՎՈՐՈՒՄ

««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ  ԵՎ ԼՐԱՑՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ, ԻՆՉՊԵՍ ՆԱԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ԵՎ 2026 ԹՎԱԿԱՆԻ ՀՈՒՆԻՍ-ՀՈՒԼԻՍ ԱՄԻՍՆԵՐԻՆ ԿԱՐԿՏԱՀԱՐՈՒԹՅԱՆ ՀԵՏԵՎԱՆՔՈՎ ՊԱՏՃԱՌՎԱԾ ՎՆԱՍՆԵՐԻ ՄԵՂՄՄԱՆ ԱՋԱԿՑՈՒԹՅԱՆ ՏՐԱՄԱԴՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. Անհրաժեշտությունը
Նախագծի ընդունման անհրաժեշտությունը պայմանավորված է 2026 թվականի հունիս-հուլիս ամիսներին Հայաստանի Հանրապետության մի շարք մարզերում տեղացած կարկուտի հետևանքով գյուղատնտեսական (բուսաբուծության) գույքին, բազմաբնակարան շենքերի և անհատական բնակելի տների տանիքներին, տրանսպորտային միջոցներին, ինչպես նաև ջերմատներին պատճառված վնասների մասնակի մեղմման և վնասների հետևանքով առաջացած սոցիալ-տնտեսական հետևանքների նվազեցման անհրաժեշտությամբ։
Կարկտահարության հետևանքով առաջացած վնասները, հաշվի առնելով դրանց բնույթը և ծավալը, առանձին դեպքերում էական ազդեցություն են ունեցել քաղաքացիների գույքային վիճակի, գյուղատնտեսական գործունեության շարունակականության և վնասված գույքի հետագա օգտագործման հնարավորության վրա։
Վնասների վերաբերյալ տվյալների հավաքագրման և գնահատման աշխատանքներն իրականացվել են Հայաստանի Հանրապետության կառավարության 2011 թվականի նոյեմբերի 10-ի N 1582-Ն որոշմամբ սահմանված կարգով՝ համայնքային հանձնաժողովների կողմից կազմված, մարզային հանձնաժողովներում քննարկված և հանրապետական հանձնաժողովի կողմից ամփոփված տվյալների հիման վրա, ինչպես նաև Հայաստանի Հանրապետության վարչապետի 2026 թվականի հունիսի 23-ի N 547-Ա որոշմամբ ստեղծված աշխատանքային խմբի (այսուհետ՝ Աշխատանքային խումբ) քննարկումների և ուսումնասիրությունների արդյունքները հաշվի առնելով։
Նկատի ունենալով արձանագրված վնասների ծավալը և դրանց հետևանքների մասնակի մեղմման անհրաժեշտությունը՝ նախատեսվում է պետական բյուջեի միջոցների հաշվին տրամադրել նպատակային ֆինանսական աջակցություն։
2. Ընթացիկ իրավիճակը և խնդիրները
Աշխատանքային խմբի շրջանակներում իրականացվել է 2026 թվականի հունիս-հուլիս ամիսներին տեղի ունեցած կարկտահարության բնույթի, հակակարկտային կայանների արդյունավետության և պատճառված վնասների քանակական ու ֆինանսական գնահատման ուսումնասիրություն։
Ուսումնասիրությունների արդյունքներով արձանագրվել է, որ կարկտահարության հետևանքով վնասներ են արձանագրվել Հայաստանի Հանրապետության 9 մարզում։ Ընդհանուր գնահատված վնասի չափը գերազանցում է  3 մլրդ դրամը, որից գյուղատնտեսական վնասները՝ 2,046.8 մլն դրամ, իսկ ոչ գյուղատնտեսական գույքային վնասները՝ 1,084.3 մլն դրամ։ 
Գյուղատնտեսական վնասների ուսումնասիրության արդյունքում առանձնացվել են այն վնասները, որոնց նկատմամբ առկա են ապահովագրական կամ պետական աջակցության գործող մեխանիզմներ, և այն վնասները, որոնք դասակարգվել են որպես ոչ ապահովագրելի։ Ոչ ապահովագրելի գյուղատնտեսական վնասների ընդհանուր չափը կազմում է 269,269,095 դրամ։
Միաժամանակ գնահատվել են բազմաբնակարան շենքերի և անհատական բնակելի տների տանիքներին, տրանսպորտային միջոցներին, ինչպես նաև ջերմատներին պատճառված վնասները։ Մասնավորապես, բազմաբնակարան շենքերի տանիքների վնասված մակերեսը կազմել է 130,669 քմ, վնասված անհատական բնակելի տների տանիքների թիվը՝ 2,935,  վնասված տրանսպորտային միջոցների թիվը՝ 3,638, իսկ ջերմատների ծածկի վնասված մակերեսը՝ 36,573.8 քմ։
Առկա իրավիճակում անհրաժեշտ է ապահովել աջակցության տրամադրման միասնական, հասցեական և վերահսկելի մեխանիզմ՝ բացառելով նույն վնասի համար կրկնակի պետական կամ համայնքային ֆինանսական աջակցության տրամադրումը։
3. Կարգավորման նպատակը և բնույթը
Նախագծի հիմնական նպատակն է 2026 թվականի հունիս-հուլիս ամիսներին կարկտահարության հետևանքով պատճառված վնասների հետևանքների մասնակի մեղմումը՝ պետական բյուջեի միջոցների նպատակային և հասցեական օգտագործման միջոցով։
Նախագծով առաջարկվում է Հայաստանի Հանրապետության Արագածոտնի, Արմավիրի, Գեղարքունիքի, Լոռու, Կոտայքի, Շիրակի, Սյունիքի և Տավուշի մարզպետների աշխատակազմերին հատկացնել ընդհանուր 1,235,990.5 հազ. դրամ (համաձայն կից աղյուսակի)։ 1,235,990.5 հազար դրամը նախատեսվում է հատկացնել 1139 «ՀՀ կառավարության պահուստային ֆոնդ» ծրագրի 11003 «Հարկաբյուջետային ռիսկերի կառավարման պահուստ» միջոցառումից:
Աջակցությունը նախատեսվում է հետևյալ ուղղություններով.
1) Ոչ ապահովագրելի գյուղատնտեսական (բուսաբուծության) գույքային վնասներ
Այս ուղղությամբ նախատեսվում է մինչև 269,269,095 դրամ պետական աջակցություն՝ այն վնասների մասնակի մեղմման նպատակով, որոնք ուսումնասիրված և ամփոփված տվյալների համաձայն համարվել են ոչ ապահովագրելի, այսինքն՝ չեն ընդգրկվում ապահովագրական ծածկույթի շրջանակում։
2) Բազմաբնակարան շենքերի տանիքներ
Բազմաբնակարան շենքերի վնասված տանիքների մասով աջակցությունը հաշվարկվում է վնասված տանիքների ընդհանուր 130,669 քմ մակերեսի և 1 քմ-ի համար սահմանված 3,000 դրամ արժեքի հիման վրա։
Նախագծով միաժամանակ նախատեսվում է, որ տանիքների ծածկը փոխարինելու համար անհրաժեշտ նյութերի արժեքի 70 տոկոսը տրամադրվելու է պետական բյուջեից, իսկ մնացած 30 տոկոսը և փոխարինման աշխատանքները իրականացվելու են համապատասխան համայնքների կողմից։
Այս մեխանիզմը նպատակ ունի ապահովել ինչպես պետական աջակցության տրամադրումը, այնպես էլ համայնքների մասնակցությունը վնասված գույքի վերականգնման գործընթացին։
Ընդհանուր անհրաժեշտ գումարը կազմում է 274,404,900 դրամ, որը 392,007,000 դրամ ընդհանուր արժեքի 70 տոկոսն է։

3) Անհատական բնակելի տների տանիքներ
Կարկուտից վնասված անհատական բնակելի տների տանիքների մասով նախատեսվում է յուրաքանչյուր հաստատված վնասի համար 100,000 դրամ միանվագ աջակցություն։
Նախատեսվում է աջակցություն տրամադրել 2,935 վնասված անհատական բնակելի տների տանիքների մասով։
Ընդհանուր գումարը կազմում է 293,500,000 դրամ։
4) Տրանսպորտային միջոցներ
Կարկուտից վնասված յուրաքանչյուր տրանսպորտային միջոցի համար նախատեսվում է 100,000 դրամ միանվագ աջակցություն։
Աջակցությունը նախատեսվում է տրամադրել 3,638 վնասված տրանսպորտային միջոցների մասով։
Ընդհանուր գումարը կազմում է 363,800,000 դրամ։
5) Ջերմատների ծածկեր
Ջերմատների ծածկերին պատճառված վնասների մասով աջակցությունը հաշվարկվում է՝
· պոլիէթիլենային ծածկի դեպքում՝ 1 քմ-ի համար 800 դրամ, ընդհանուր՝ 31,776 քմ մակերեսի համար,
· ապակե ծածկի դեպքում՝ 1 քմ-ի համար 2,000 դրամ, ընդհանուր՝ 4,797.8 քմ մակերեսի համար։
Ջերմատների ծածկերի վերականգնման համար նախատեսվող պետական աջակցության ընդհանուր գումարը կազմում է 35,016,400 դրամ։
Նախագծի շրջանակներում նախատեսվող ֆինանսական աջակցության տրամադրման համար անհրաժեշտ միջոցները նախատեսվում է հատկացնել Հայաստանի Հանրապետության պետական բյուջեի պահուստային ֆոնդից։
4. Ակնկալվող արդյունքը։ 
Նախագծի ընդունմամբ ակնկալվում է ապահովել 2026 թվականի հունիս-հուլիս ամիսներին կարկտահարության հետևանքով պատճառված վնասների մասնակի մեղմմանն ուղղված պետական աջակցության տրամադրումը, աջակցության հասցեականությունն ու թափանցիկությունը, ինչպես նաև մեղմել կրած ֆինանսական կորուստները և շարունակել գյուղատնտեսական գործունեությունը։
5.Նախագծի մշակման գործընթացում ներգրավված ինստիտուտները Նախագիծը մշակվել է Տարածքային կառավարման և ենթակառուցվածքների նախարարության կողմից:
6. Տեղեկատվություն
[bookmark: _Hlk231042329]Նախագծի ընդունմամբ Հայաստանի Հանրապետության պետական բյուջեում ծախսերի ու եկամուտների էական ավելացում կամ նվազեցում չի նախատեսվում:
7. Կապը ռազմավարական փաստաթղթերի հետ
[bookmark: _Hlk201748581]Հայաստանի վերափոխման ռազմավարություն 2050, 2-րդ գործողությունով՝ Պաշտպանված Հայաստան, կարևորվում է լիարժեք պայմանների ապահովումը Հայաստանի կենսական շահերի պաշտպանության, արտաքին ուժերի ռազմական և հիբրիդային սպառնալիքները, տեղեկատվական և կիբեր հարձակումները, ինչպես նաև բնածին, տեխնածին և մարդածին աղետների ռիսկերը կանխարգելելու, պատճառած կորուստները նվազեցնելու և արագ վերականգնվելու համար, մասնավորապես 2․4 կետ՝ Բնածին, տեխնածին և մարդածին աղետներին դիմակայելու բարձր պատրաստվածություն (էջ՝ 41)։ Միաժամանակ, Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարության 4-րդ գլխում կարևորվում է ռիսկերի  գնահատումը և կառավարումը, մասնավորապես, «Ռիսկերի գնահատում և մեղմում» աղյուսակ 2-ի շրջակա միջավայրի ռիսկեր ՇՄ1 տողում առանձնացված է «Եղանակային պայմանների փոփոխություն և անսովոր շատ անբարենպաստ բնակլիմայական պատահարներով տարիներ» ռիսկը (էջ՝ 93)։ 

